Enola Gay (kappale)

Enola Gay on Orchestral Manoeuvres in the Darkin kappale vuodelta 1980. Sen on säveltänyt Andy McCluskey. Kappale kertoo Enola Gay -pommikoneesta, joka pudotti atomipommin Hiroshimaan 6. elokuuta 1945. Kappaleen sanat tuomitsevat atomipommin käytön. Kappaleessa lauletaan esimerkiksi "Enola Gay, is mother proud of Little Boy today" ja vielä "it shouldn't ever have to end this way".

Sanat 
Kappaleen sanojen tarkoituksena on saada kuuntelija miettimään, oliko atomipommin käyttö Japania vastaan toisen maailmansodan lopussa tarpeen. Sanoissa tulee vahvasti esiin kolme eri käsitettä: Enola Gay, joka on B-29 Superfortress-pommikone, joka pudotti atomipommin; Little Boy oli pudotetun atomipommin kutsumanimi ja kellonaika 8:15, jolloin atomipommi räjähti Hiroshiman yllä. Pommin räjähdyksen seurauksena monet kellot pysähtyivät, jolloin voitiin puhua "ajasta joka on aina ollut" ("And that's the time that's always been").

Vuoden 1980 kappaleet
Sodanvastaiset laulut
Brittiläiset synthpop-kappaleet